钦定古今图书集成/历象汇编/庶征典/第183卷 > 《田家五行》 > 周
## 钦定古今图书集成/历象汇编/庶征典/第183卷 > 《田家五行》 > 周

### 成王 年有三苗贯桑而生

按《史记周本纪》不载　按《韩诗外传》：成王之时，有三
苗贯桑而生，同为一秀，大几满车，长几充箱。成王问
周公曰：“‘此何物也’？周公曰：‘三苗同一秀，意者天下殆
同一也’。”比期三年，果有越裳氏重九译而至，献白雉
于周公。道路悠远，山川幽深，恐使人之未达也，故重
译而来。周公曰：“‘吾何以见赐也’？译曰：‘吾受命国之黄
发’”曰：久矣，天之不迅风疾雨也，海不波溢也，三年于
兹矣。意者中国殆有圣人，盍往朝之？于是来也，周公
乃敬求其所以来。《诗》曰：“于万斯年，不遐有佐。”

### 襄王二十五年鲁李梅冬实

按《春秋》，鲁僖公三十三年“十二月，李梅实。”

按：《汉书五行志》，僖公三十三年十二月，李梅实。刘向
以为周十二月，今十月也。李梅当剥落，今反华。实近
草妖也。先华而后实。不书华，举重者也。阴成阳事，象
臣颛君，作威福。一曰，冬当杀反生，象骄臣当诛，不行
其罚也。故冬华。华者，象臣邪谋有端而不成，至于实
则成矣。是时，僖公死，公子遂颛权，文公不寤，后有子
赤之变。一曰，君舒缓甚，奥气不藏，则华实复生。董仲
舒以为，李梅实，臣下彊也。《记》曰：“不当华而华易大夫，
不当实而实易相室。冬水王，木相，故象大臣。”刘歆以
为庶征，皆以虫为孽。思心蠃，虫孽也。李梅实属草妖。